CELEX: 32015D0279
Language: et
Date: 2015-02-19 00:00:00
Title: Komisjoni rakendusotsus (EL) 2015/279, 19. veebruar 2015 , millega kiidetakse heaks katusele paigaldatav akut laadiv Asola päikesepaneel kui uuenduslik tehniline lahendus sõiduautode CO 2 -heite vähendamiseks vastavalt Euroopa Parlamendi ja nõukogu määrusele (EÜ) nr 443/2009  EMPs kohaldatav tekst

20.2.2015   
            
            
               ET
            
            
               Euroopa Liidu Teataja
            
            
               L 47/26
            
         KOMISJONI RAKENDUSOTSUS (EL) 2015/279,
   19. veebruar 2015,
   millega kiidetakse heaks katusele paigaldatav akut laadiv Asola päikesepaneel kui uuenduslik tehniline lahendus sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 12 lõiget 4,
   ning arvestades järgmist:
   
               (1)
            
            
               Tarnija Asola Technologies GmbH (edaspidi „taotleja”) esitas 12. veebruaril 2014 taotluse katusele paigaldatava akut laadiva Asola päikesepaneeli kui uuendusliku tehnilise lahenduse heakskiitmiseks. Taotluse täielikkust hinnati kooskõlas komisjoni rakendusmääruse (EL) nr 725/2011 (2) artikliga 4. Komisjon leidis, et esialgses taotluses oli puudu teatav oluline teave, ning palus taotlejal selle teabe lisada. Taotleja esitas nõutud teabe 28. mail 2014. Leiti, et taotlus on täielik ning ajavahemik taotluse hindamiseks komisjonis algas täieliku teabe ametliku kättesaamise kuupäevale järgneval päeval ehk 29. mail 2014.
            
         
               (2)
            
            
               Taotlust hinnati kooskõlas määruse (EÜ) nr 443/2009 artikliga 12, rakendusmäärusega (EL) nr 725/2011 ja tehniliste suunistega, mille järgi koostatakse taotlused uuendusliku tehnoloogia heakskiitmiseks vastavalt määrusele (EÜ) nr 443/2009 (edaspidi „tehnilised suunised”) (3).
            
         
               (3)
            
            
               Taotluses käsitletakse katusele paigaldatavat akut laadivat Asola päikesepaneeli. Katusele paigaldatav päikesepaneel on fotoelektriline päikesepaneel, mis paigaldatakse sõiduki katusele. Kõnealune fotoelektriline paneel muudab keskkonnaenergia elektrienergiaks, mis pingeregulaatori abil salvestatakse autole paigaldatud akus. Komisjoni hinnangul selgub taotluses esitatud teabest, et määruse (EÜ) nr 443/2009 artiklis 12 ja rakendusmääruse (EL) nr 725/2011 artiklites 2 ja 4 osutatud tingimused ja kriteeriumid on täidetud.
            
         
               (4)
            
            
               Taotleja on tõendanud, et selliste sõiduautode osakaal, mille katusele on paigaldatud kõnealuses taotluses kirjeldatud akut laadiv päikesepaneel, ei ületanud 3 % võrdlusaastal 2009 registreeritud uutest sõiduautodest.
            
         
               (5)
            
            
               Selleks et teha kindlaks, kui palju väheneb CO2-heide tänu sõidukis kasutatavale uuenduslikule tehnilisele lahendusele, on vaja vastavalt rakendusmääruse (EL) nr 725/2011 artiklile 5 määrata kontrollsõiduk, millega võrreldakse uuendusliku tehnilise lahendusega sõiduki tõhusust kooskõlas nimetatud määruse artikliga 8. Komisjon leiab, et kontrollsõiduk peaks olema ökouuendusliku sõidukiga identne kõige muu osas peale katusele paigaldatud päikesepaneeli ning vajaduse korral paigaldatava lisaaku ja muude seadmete, mida on spetsiaalselt vaja päikeseenergia muundamiseks elektrienergiaks ja selle salvestamiseks. Katusele paigaldatud päikesepaneeliga uue sõidukiversiooni puhul peab kontrollsõidukiks olema sõiduk, mille päikesepaneel on lahti ühendatud ja mille puhul on arvesse võetud päikesepaneeli lisamisest tulenevat sõiduki massi muutumist.
            
         
               (6)
            
            
               Taotleja on esitanud metoodika CO2-heite vähenemise mõõtmiseks. See hõlmab valemeid, mis põhinevad tehnilistel suunistel katusele paigaldatava akut laadiva päikesepaneeli kohta. Komisjon on seisukohal, et lisaks tuleks näidata, mil määral on paranenud sõiduki üldine energiatarbimine seoses sõiduki transpordifunktsiooniga, võrreldes selliste seadmete energiatarbimisega, mille eesmärk on suurendada juhi või reisijate mugavust.
            
         
               (7)
            
            
               Heitkoguse vähenemise kindlakstegemisel on vaja arvesse võtta ka sõiduki aku mahutavust või sellise lisaaku olemasolu, mis on ette nähtud üksnes katusel olevast päikesepaneelist saadava elektrienergia salvestamiseks.
            
         
               (8)
            
            
               Komisjon on seisukohal, et katsemetoodika annab kontrollitavaid, korratavaid ja võrreldavaid mõõtmistulemusi ning võimaldab suure statistilise olulisusega realistlikult tõendada uuendusliku tehnilise lahenduse kasutamisest saadavat kasu CO2-heite vähendamisel vastavalt rakendusmääruse (EL) nr 725/2011 artiklile 6.
            
         
               (9)
            
            
               Seda silmas pidades leiab komisjon, et taotleja on piisavalt tõendanud, et uuendusliku tehnilise lahenduse abil vähendatakse heitkogust vähemalt 1 g CO2 võrra kilomeetri kohta.
            
         
               (10)
            
            
               Kuna CO2-heitega seotud tüübikinnituskatse puhul, millele on osutatud Euroopa Parlamendi ja nõukogu määruses (EÜ) nr 715/2007 (4) ja komisjoni määruses (EÜ) nr 692/2008, (5) ei võeta arvesse katusele paigaldatava päikesepaneeli olemasolu ega selle lahenduse abil saadavat täiendavat energiat, on komisjon veendunud, et katusele paigaldatav akut laadiv Asola päikesepaneel ei ole standardse katsetsükliga hõlmatud. Komisjon leiab, et kontrolliaruande on koostanud sõltumatu ja sertifitseeritud asutus nimega TÜV SÜD Auto Service GmbH. ning aruanne toetab taotluses esitatud järeldusi.
            
         
               (11)
            
            
               Seda silmas pidades leiab komisjon, et kõnealuse uuendusliku tehnilise lahenduse heakskiitmisele ei tohiks olla vastuväiteid.
            
         
               (12)
            
            
               Võttes arvesse, et Asola päikesepaneeli kasutamisest tuleneva CO2-heite vähenemise kindlakstegemiseks kavandatud metoodika on kõigi oluliste elementide poolest sarnane metoodikaga, mis on heaks kiidetud komisjoni rakendusotsusega 2014/806/EL, (6) leiab komisjon, et on asjakohane ette näha kõnealuses otsuses kindlaks määratud metoodika rakendamine ka katusele paigaldatava Asola päikesepaneeli puhul.
            
         
               (13)
            
            
               Iga tootja, kes soovib eriheite sihttaseme saavutamiseks vähendada oma keskmist CO2 eriheidet käesoleva otsusega heakskiidetud uuendusliku tehnilise lahenduse abil, peaks rakendusmääruse (EL) nr 725/2011 artikli 11 lõike 1 kohaselt osutama käesolevale otsusele asjaomastele sõidukitele EÜ tüübikinnitustunnistuse saamiseks esitatavas taotluses.
            
         
               (14)
            
            
               Ökoinnovatsiooni üldkoodi määramiseks, mida kasutatakse direktiivi 2007/46/EÜ I, VIII ja IX lisale vastavates asjakohastes tüübikinnitusdokumentides, tuleks kindlaks määrata individuaalne kood, mida kasutatakse käesoleva rakendusotsusega heakskiidetud uuendusliku tehnilise lahenduse tähistamiseks.
            
         
               (15)
            
            
               Uuendusliku tehnilise lahenduse hindamiseks ette nähtud ajavahemik, millele on osutatud rakendusmääruse (EL) nr 725/2011 artikli 10 lõikes 2, hakkab lõppema. Seega on asjakohane, et rakendusotsus jõustuks niipea kui võimalik,
            
         ON VASTU VÕTNUD KÄESOLEVA OTSUSE:
   Artikkel 1
   1.   M1-kategooria sõidukitel kasutamiseks ette nähtud katusele paigaldatav akut laadiv Asola päikesepaneel kiidetakse heaks kui uuenduslik tehniline lahendus määruse (EÜ) nr 443/2009 artikli 12 tähenduses.
   2.   Lõikes 1 osutatud katusele paigaldatava akut laadiva Asola päikesepaneeli kasutamisest tulenev CO2-heite vähenemine tehakse kindlaks rakendusotsuse 2014/806/EL lisas sätestatud metoodika abil.
   3.   Tüübikinnitusdokumentidesse kantav individuaalne ökoinnovatsiooni kood, mida kasutatakse käesolevas rakendusotsuses heakskiidetud uuendusliku tehnilise lahenduse tähistamiseks, on „11”.
   Artikkel 2
   Käesolev otsus jõustub seitsmendal päeval pärast selle avaldamist Euroopa Liidu Teatajas.
   
      Brüssel, 19. veebruar 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 140, 5.6.2009, lk 1.
   
      (2)  Komisjoni rakendusmäärus (EL) nr 725/2011, 25. juuli 2011, millega kehtestatakse sõiduautode vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EÜ) nr 443/2009 (ELT L 194, 26.7.2011, lk 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf (2013. aasta veebruari versioon)
   
      (4)  Euroopa Parlamendi ja nõukogu määrus (EÜ) nr 715/2007, 20. juuni 2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust (ELT L 171, 29.6.2007, lk 1).
   
      (5)  Komisjoni määrus (EÜ) nr 692/2008, 18. juuli 2008, millega rakendatakse ja muudetakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust (ELT L 199, 28.7.2008, lk 1).
   
      (6)  Komisjoni rakendusotsus 2014/806/EL, 18. november 2014, millega kiidetakse heaks katusele paigaldatav akut laadiv Webasto päikesepaneel kui uuenduslik tehnoloogiline lahendus sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 (ELT L 332, 19.11.2014, lk 34).